## Стратэгія ГА “Беларуская асацыяцыя журналістаў”

## на 2018-2021 гг.

**ПРЭАМБУЛА**

ГА «Беларуская асацыяцыя журналістаў» (далей па тэксце — БАЖ) — добраахвотнае недзяржаўнае, непартыйнае аб’яднанне грамадзян, якія займаюцца прафесійнай журналісцкай дзейнасцю альбо садзейнічаюць яе развіццю.

ГА «Беларуская асацыяцыя журналістаў» працуе з 1995 г.

БАЖ спрыяе рэалізацыі грамадзянскіх, эканамічных, сацыяльных, культурных і прафесійных правоў і законных інтарэсаў сябраў арганізацыі, іх творчаму самавыяўленню і прафесійнаму росту; стварэнню ўмоў для забеспячэння свабоды слова і друку, права на бесперашкоднае атрыманне, захоўванне і распаўсюджванне інфармацыі; абароне правоў журналістаў і развіццю непадцэнзурнай журналістыкі.

Арганізацыя аб’ядноўвае больш як 1200 сябраў. Грамадскае аб’яднанне мае 4 зарэгістраваных мясцовымі ўладамі арганізацыйныя структуры (рэгіянальныя філіі): Брэсцкую, Гомельскую, Лунінецкую, Маладзечанскую, а таксама 14 суполак.

З 1997 г. БАЖ — асацыяваны сябра Міжнароднай Федэрацыі Журналістаў (IFJ), а з 2013 г. — паўнапраўны сябра Еўрапейскай Федэрацыі Журналістаў (EFJ). У 2015 г. ГА “БАЖ” прынялі ў Міжнародную асацыяцыю па абароне свабоды слова (IFEX).

У 2003 г. Сусветная асацыяцыя газет (WAN) узнагародзіла БАЖ Залатым пяром Свабоды (Golden Pen of Freedom prize). У снежні 2004 г. Еўрапейскі парламент уганараваў БАЖ прэміяй імя А. Сахарава «За свабоду думкі». У 2011 г. арганізацыя атрымала ўзнагароду Свабоды Атлантычнай Рады.

**УВОДЗІНЫ**

Прапанаваная Стратэгія дзейнасці арганізацыі базуецца на **аналізе яе працы** ў перыяд 2015-2018 гг. Нягледзячы на досыць жорсткія ўмовы, арганізацыя захавала ўстойлівасць і здолела наладзіць сістэмную працу ў накірунках: прававая падтрымка, вядзенне маніторынгу ў галіне СМІ, павышэнне кваліфікацыі журналістаў і медыяменеджараў, іншых супрацоўнікаў медыя, прасоўванне высокіх прафесійных стандартаў і прынцыпаў, правядзенне кампаній салідарнасці, пашырэнне і ўмацаванне міжнароднага супрацоўніцтва.

У падрыхтоўцы Стратэгіі дзейнасці БАЖ на 2018-2021 гг. удзельнічалі прадстаўнікі кіруючых органаў БАЖ, рэгіянальных філій, актывісты арганізацыі.

**Аналіз выклікаў**, з якімі сутыкнуліся беларуская медыяпрастора і беларускае грамадства, абазначыў шэраг фактараў, якія патрабуюць не толькі ўвагі, але і сістэмнай працы з мэтай удасканаліць дзейнасць БАЖ, захаваць і надзейна замацаваць высокія стандарты прафесіі.

Падчас распрацоўкі стратэгіі асаблівая ўвага надавалася, у прыватнасці, наступным выклікам:

* празмерныя заканадаўчыя абмежаванні прасторы для свабоды слова;
* чарговыя змены і дапаўненні ў закон “Аб СМІ”, якія кардынальна ўплываюць на дзейнасць медыя і журналістаў;
* крымінальны пераслед журналістаў і блогераў;
* пастаяннае і празмерна актыўнае выкарыстанне прапаганды з мэтай маніпулявання грамадскай думкай;
* пагаршэнне ўмоваў працы журналістаў (асабліва ў рэгіёнах, дзе журналісты і людзі, з якімі яны супрацоўнічаюць, церпяць пераслед з боку міліцыі ды іншых сілавых структур);
* павелічэнне колькасці выпадкаў прыцягнення да адміністрацыйнай адказнасці журналістаў, якія супрацоўнічаюць з замежнымі СМІ без акрэдытацыі;
* зніжэнне фінансавай устойлівасці незалежных беларускіх медыя і арганізацый медыясектара.

Стратэгія таксама ўлічвае фактары, здольныя паспрыяць паляпшэнню сітуацыі:

* выкарыстанне магчымасцяў дыялогу паміж прадстаўнікамі НДА і дзяржаўнымі структурамі (у тым ліку па пытаннях, звязаных з дзейнасцю СМІ і журналістаў у Беларусі);
* з’яўленне ў беларускім медыясектары новых структур і суб’ектаў, здольных рэалізаваць адукацыйныя ды іншыя праграмы для падрыхтоўкі прафесійных журналістаў і медыяменеджараў;
* рост попыту на адукацыю ў галіне новых медыя;
* змены ў мадэлі медыяспажывання;
* развіццё канвергентнасці беларускіх СМІ.

Між тым адносіны з дзяржаўнымі структурамі застаюцца для нас праблемнымі: улады неахвотна ідуць на дыялог і супрацоўніцтва з нашай арганізацыяй, у тым ліку ў пытаннях паляпшэння ўмоў дзейнасці беларускіх журналістаў і свабоднага доступу да інфармацыі.

**МЭТЫ І ПРЫЯРЫТЭТЫ ДЗЕЙНАСЦІ**

**Галоўнай мэтай** дзейнасці БАЖ на 2018-2020 г.г. з’яўляецца пашырэнне прасторы для свабоды слова праз падтрымку якаснай, запатрабаванай у сучасным грамадстве журналістыкі і распаўсюд праўдзівай інфармацыі.

**Прыярытэтныя накірункі**:

* адстойванне права на свабоду выказвання меркаванняў, на атрыманне і распаўсюд інфармацыі;
* прафесійны рост сябраў арганізацыі, прасоўванне стандартаў якаснай журналістыкі;
* умацаванне арганізацыйнага патэнцыялу.

***Характарыстыка прыярытэтных накірункаў, вынікі і ключавыя віды дзейнасці:***

1. **Адстойванне права на свабоду выказвання меркаванняў і права на атрыманне і распаўсюд інфармацыі**

Ключавыя дзеянні:

* 1. **Захаванне і развіццё незалежнай журналістыкі ў краіне**
* забеспячэнне прававой абароны ў выпадку парушэнняў правоў журналістаў (кансультацыі юрыстаў, практычная дапамога, прадстаўленне інтарэсаў у судах, складанне скаргаў);
* адстойванне інтарэсаў масмедыя і журналістаў у стасунках з дзяржаўнымі, грамадскімі і камерцыйнымі структурамі (асабістыя сустрэчы, пісьмовыя звароты, прапановы, скаргі, ініцыяванне і правядзенне перамоваў, кансультацый, сумесных круглых сталоў, іншых мерапрыемстваў);
* супрацоўніцтва з міжнароднымі і нацыянальнымі інстытутамі па пытаннях абароны свабоды слова;
* арганізацыя інфармацыйных і грамадскіх кампаній у падтрымку незалежнай журналістыкі;
* умацаванне кадравага патэнцыялу і фінансавай устойлівасці рэдакцый незалежных СМІ (арганізацыя навучання, стажыровак, інфармаванне пра магчымасці ўдзелу ў творчых конкурсах і г. д.);
* лабіраванне інтарэсаў медыясектара на ўзроўні дзяржавы, міжнародных ды іншых арганізацый.
	1. **Публічнае апавяшчэнне і фіксацыя фактаў парушэння права на свабоду слова і доступу да інфармацыі**
* маніторынг фактаў парушэння права на свабоду слова і доступу да інфармацыі, падрыхтоўка і рассылка справаздач;
* распаўсюд інфармацыі пра парушэнні: на сайце арганізацыі, у часопісе “Абажур”, у спецыяльных бюлетэнях, у незалежных СМІ, падчас публічных мерапрыемстваў, праз адрасную рассылку і сацыяльныя сеткі;
* інфармаванне беларускай і міжнароднай супольнасці пра сітуацыю са свабодай слова ў Беларусі праз удзел сябраў і экспертаў БАЖ у міжнародных і нацыянальных канферэнцыях, слуханнях, працоўных сустрэчах і г. д.;
* правядзенне мерапрыемстваў у гонар калег, якія праявілі прынцыповасць у адстойванні свабоды слова і пацярпелі за сваю прафесійную дзейнасць.

 **1.3 Публічнае абмеркаванне распрацаваных экспертамі БАЖ прапаноў па змене заканадаўства ў сферы свабоды выказвання, накіраванне адпаведных дакументаў у структуры ўлады**

* экспертыза дзеючага заканадаўства і практыка яго правапрымянення;
* удзел экспертаў БАЖ у працы экспертных груп па рэфармаванні заканадаўства ў медыясферы;
* распрацоўка альтэрнатыўных праектаў/зменаў у прававых актах, прапаноў па зменах юрыдычнай практыкі ў медыясферы;
* удзел у падрыхтоўцы сумесных (з праваабарончымі беларускімі арганізацыямі) дакладаў па правах чалавека і свабодзе слова;
* накіраванне ў дзяржаўныя структуры прапаноў па ўдасканаленні заканадаўства ў сферы свабоды слова;
* актывізацыя шырокага грамадскага абмеркавання распрацаваных БАЖ прапаноў.
	1. **Умацаванне сістэмы падтрымкі журналістаў, якія трапілі ў крытычныя сітуацыі**
* рэгулярнае інфармаванне сябраў БАЖ пра механізмы прававой дапамогі;
* арганізацыя працы медыяюрыстаў у рэгіянальных структурах БАЖ;
* правядзенне трэнінгаў па ўдасканаленні прававых ведаў для сябраў БАЖ.

Чаканыя вынікі: ***Захаванне і развіццё незалежнай беларускай журналістыкі; дэмакратызацыя заканадаўства ў сферы свабоды выказвання і дзейнасці СМІ; умацаванне сістэмы падтрымкі журналістаў, якія трапілі ў крытычныя сітуацыі.***

II. **Прафесійнае развіццё і прасоўванне стандартаў журналістыкі**

Ключавыя дзеянні:

* 1. **. Удасканаленне сістэмы павышэння кваліфікацыі журналістаў і рэдактараў**
* вызначэнне патрэбаў сябраў БАЖ у навучанні (анкеты, апытанні і г. д.);
* стварэнне персаніфікаванай сістэмы ўліку ўдзельнікаў адукацыйных праграм;
* стварэнне базы звестак пра трэнераў і экспертаў, якіх можна далучыць да навучальных праграм БАЖ;
* распрацоўка пакета адукацыйных прапаноў (курсаў, трэнінгаў, кансультацый), якія можа прадастаўляць БАЖ; рэалізацыя адукацыйных курсаў, трэнінгаў, кансультацый, якія адпавядаюць патрэбам сябраў БАЖ;
* рэгулярнае асвятленне вынікаў адукацыйных праграм, аналіз адпаведных водгукаў (сайт БАЖ, часопіс “Абажур”);

- праца экспертаў і трэнераў непасрэдна ў рэдакцыях (in-house, майстар-класы).

**2.2**. **Прасоўванне стандартаў журналістыкі**

* падтрымка дзейнасці камісіі па этыцы і асвятленне яе працы;
* правядзенне прафесійных і творчых конкурсаў для стымулявання якаснай журналістыкі;
* правядзенне прэс-клубаў, дыскусій, іншых мерапрыемстваў па журналісцкай этыцы і якаснай журналістыцы;
* спрыянне і ўдзел у рэалізацыі праграм па медыяадукацыі;
* арганізацыя мерапрыемстваў па супрацьдзеянні прапагандзе — як інструменту маніпулявання грамадскай думкай.

Чаканыя вынікі: **Умацаванне высокіх стандартаў журналістыкі; удасканаленне сістэмы павышэння кваліфікацыі журналістаў і рэдактараў.**

**III.** **Умацаванне арганізацыйнага патэнцыялу**

Ключавыя дзеянні:

* 1. **Стварэнне ўмоў, пры якіх сябры арганізацыі ведаюць і падзяляюць стратэгічныя накірункі дзейнасці БАЖ, бяруць актыўны ўдзел у жыцці арганізацыі.**
* забеспячэнне ўдзелу сябраў БАЖ у абмеркаванні планаў развіцця арганізацыі (працоўныя сустрэчы, кірмашы ідэяў, сумеснае планаванне мерапрыемстваў);
* высвятленне патрэбаў, збор прапаноў і пажаданняў сябраў арганізацыі наконт далейшага развіцця (апытанні, сустрэчы, анкетаванне);
* стымуляванне ініцыятыў на ўзроўні філій і суполак (конкурс на лепшую філію года, падтрымка мясцовых і міжрэгіянальных мерапрыемстваў, лідарскія курсы);
* стымуляванне ўдзелу сябраў БАЖ у прафесійных конкурсах, заснаваных БАЖ (асабістыя сустрэчы, публікацыі, рассылкі і г. д.);
* рэалізацыя сябрамі БАЖ мясцовых і агульнанацыянальных ініцыятыў (клубы па інтарэсах, кампаніі, сацыяльныя акцыі);
* развіццё добраахвотнай працы сябраў БАЖ (стварэнне груп актывістаў для правядзення канкрэтных мерапрыемстваў і рэалізацыі праектаў, навучанне гэтых людзей).

**3.2 Умацаванне міжрэгіянальнага супрацоўніцтва, філій і суполак арганізацыі**

* сустрэчы кіраўніцтва БАЖ, вядомых журналістаў і публіцыстаў (сябраў арганізацыі) з сябрамі філій і суполак;
* сустрэчы кіраўнікоў і актывістаў філій і суполак;
* візіты сябраў філій і суполак у іншыя рэгіёны для абмену досведам;
* падтрымка і пашырэнне інфармацыйнай сеткі БАЖ (рассылка, групы (у тым ліку рэгіянальныя) у сацыяльных сетках);
* супольныя міжрэгіянальныя мерапрыемствы (прэс-туры, прэс-клубы, круглыя сталы, майстар-класы і г. д.);
* правядзенне традыцыйных карпаратыўных мерапрыемстваў, у тым ліку на конкурснай аснове (“БАЖынкі” і інш.).

**3.3 Удасканаленне сістэмы камунікацыі**

* развіццё сайта арганізацыі;
* удасканаленне і папулярызацыя часопіса “Абажур”;
* развіццё электроннага офіса БАЖ (агульны каляндар, агульныя дакументы і інш.);
* узгадненне і выкананне правілаў бяспекі ўнутранай інфармацыі.

 **3.4 Аптымізацыя сістэмы кіравання і забеспячэння фінансавай устойлівасці арганізацыі**

* аптымізацыя колькаснага складу кіруючых органаў арганізацыі;
* абнаўленне аргтэхнікі і праграмнага забеспячэння;
* аптымізацыя сістэмы сяброўскіх унёскаў.
	1. **Далейшае фарміраванне пазітыўнага іміджу БАЖ**
* стварэнне пакета прамацыйных матэрыялаў;
* наладжванне інфармацыйнага партнёрства з арганізатарамі маштабных мерапрыемстваў (выставаў, фестываляў, канферэнцый, форумаў);
* праца па стварэнні віртуальнага музея беларускай незалежнай журналістыкі;
* дабрачынныя акцыі БАЖ (“Эстафета добрых спраў” і інш).

**3.6 Умацаванне партнёрскіх сувязяў і ролі БАЖ у міжнародных і нацыянальных асацыяцыях**

* удзел у сумесных праектах, акцыях і кампаніях з міжнароднымі і нацыянальнымі арганізацыямі;
* дапамога ў падрыхтоўцы і ўдзел у канферэнцыях, грамадскіх слуханнях ПАРЕ, АБСЕ, ААН, іншых міжнародных і нацыянальных арганізацый, якія займаюцца пытаннямі свабоды слова;
* каардынацыя дзейнасці з беларускімі арганізацыямі па абароне свабоды слова;
* удзел прадстаўнікоў БАЖ у органах кіравання, працоўных групах міжнародных і нацыянальных асацыяцый і платформ.

Чаканыя вынікі: **Павышэнне аўтарытэту БАЖ у беларускім грамадстве і журналісцкай супольнасці; умацаванне партнёрскіх сувязяў БАЖ, ролі ў міжнародных і нацыянальных асацыяцыях і платформах; развіццё філій і суполак, міжрэгіянальнага супрацоўніцтва; аптымізацыя сістэмы камунікацый, кіравання і забеспячэння фінансавай устойлівасці арганізацыі.**